ROZHODNUTIE KOMISIE
z 22. septembra 2008
o vyhotovení štandardného tlačiva na podávanie správ uvedeného v článku 17 nariadenia Európskeho parlamentu a Rady (ES) č. 561/2006
[oznámené pod číslom K(2008) 5123]
(Text s významom pre EHP)
(2009/810/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 561/2006 z 15. marca 2006 o harmonizácii niektorých právnych predpisov v sociálnej oblasti, ktoré sa týkajú cestnej dopravy, ktorým sa menia a dopĺňajú nariadenia Rady (EHS) č. 3821/85 a (ES) č. 2135/98 a zrušuje nariadenie Rady (EHS) č. 3820/85 (1), a najmä na jeho článok 25 ods. 2,
so zreteľom na stanovisko výboru ustanoveného podľa článku 18 ods. 1 nariadenia Rady (EHS) č. 3821/85 z 20. decembra 1985 o záznamovom zariadení v cestnej doprave (2),
keďže:
(1)
Štandardné tlačivo uvedené v článku 17 ods. 1 nariadenia (ES) č. 561/2006 by sa malo využívať ako prostriedok, ktorým členské štáty každé dva roky oznamujú Komisii potrebné informácie na prípravu správy o implementácii uvedeného nariadenia, nariadenia (EHS) č. 3821/85 a o vývoji v príslušných oblastiach.
(2)
Štandardné tlačivo, ktoré sa už predtým zaviedlo rozhodnutím Komisie 93/173/EHS (3), by sa teraz malo aktualizovať, aby sa v ňom zohľadnil medziiným aj vývoj v právnych predpisoch Spoločenstva o čase jazdy a čase odpočinku.
(3)
Nové požiadavky na podávanie správ zavedené nariadením Rady (ES) č. 561/2006 a smernicou Európskeho parlamentu a Rady 2006/22/ES (4), v ktorej sa ustanovujú minimálne podmienky jeho implementácie, zahŕňajú najmä informácie o vnútroštátnych výnimkách, ktoré členské štáty udeľujú podľa článku 13 ods. 1 nariadenia (ES) č. 561/2006, a presnejšie podrobnosti o kontrolách vozidiel.
(4)
Smernicou Európskeho parlamentu a Rady 2002/15/ES z 11. marca 2002 o organizácii pracovného času osôb vykonávajúcich mobilné činnosti v cestnej doprave (5) sa dopĺňajú ustanovenia o čase jazdy, prestávkach a čase odpočinku, ktoré sa ustanovujú v nariadení (ES) č. 561/2006.
(5)
V súlade s článkom 13 ods. 1 smernice 2002/15/ES by členské štáty mali každé dva roky pripravovať správu o implementácii tejto smernice. Táto dvojročná lehota sa zhoduje s lehotou ustanovenou v článku 17 ods. 1 nariadenia (ES) č. 561/2006.
(6)
Preto je z dôvodov administratívneho zjednodušenia a účinného monitorovania vplyvu právnych predpisov Spoločenstva v tejto oblasti vhodné zabezpečiť zahrnutie takýchto informácií do štandardného tlačiva,
PRIJALA TOTO ROZHODNUTIE:
Článok 1
Štandardné tlačivo uvedené v článku 17 ods. 1 nariadenia (ES) č. 561/2006 sa vyhotovuje v súlade so vzorom v prílohe k tomuto rozhodnutiu.
Článok 2
Rozhodnutie 93/173/EHS sa týmto zrušuje.
Odkazy na zrušené rozhodnutie sa považujú za odkazy na toto rozhodnutie.
Článok 3
Toto rozhodnutie je určené členským štátom.
V Bruseli 22. septembra 2008